b'\n_START_ARTICLE_\nSmrekov\xc5\xa1ko pogorje\n_START_PARAGRAPH_\nSmrekov\xc5\xa1ko pogorje le\xc5\xbei na severovzhodnem obmo\xc4\x8dju Kamni\xc5\xa1ko-Savinjskih Alp. Pogorje se nahaja na nekdanji koro\xc5\xa1ko-\xc5\xa1tajerski meji med \xc5\xa0ale\xc5\xa1ko, Zgornje Savinjsko in Zgornjo Me\xc5\xbei\xc5\xa1ko dolino. Smrekov\xc5\xa1ko pogorje je 10\xc2\xa0km dolg gorski greben v smeri Z-V od Beli pe\xc4\x8di (1.423 m) na zahodu, kjer je geolo\xc5\xa1ka meja med apnen\xc4\x8dastim grebenom Raduhe in Smrekov\xc5\xa1kega pogorja z magmatskimi kamninami do Kalskega grebena na vzhodu, ki meji na apnen\xc4\x8dasto planoto Golte. Najvi\xc5\xa1ji vrhovi pogorja so Veliki Travnik, imenovan tudi Turnovka (1.637 m), Komen oz. Kamen (1.684 m), Krnes (1.613 m) in Smrekovec (1.577 m), po katerem je celotno pogorje tudi poimenovano. Na jugovzhodnem pobo\xc4\x8dju Smrekovca vrh Rome se nahaja planinski dom (1375 m), vmesna postojanka slovenske planinske poti, na \xc5\xa0iroki trati jugozahodno od vrha Turnovke pa stoji nekdanje Antejevo zaveti\xc5\xa1\xc4\x8de, sedanja Ko\xc4\x8da na Travniku (1548 m).\n_START_SECTION_\nGeologija obmo\xc4\x8dja\n_START_PARAGRAPH_\nMagmatske kamnine Smrekov\xc5\xa1kega pogorja, kjer prevladujeta andezitni tuf iz vulkanskih izbruhov in predornina andezit, so posledica vulkanizma v terciarju oligocenu in miocenu, vendar to ne pomeni, da je Smrekovec (ugasli) vulkan - le kamnina je vulkanskega nastanka. Greben je pora\xc5\xa1\xc4\x8den in samo na Komnu in Krnesu so gole andezitne skale. Severno od Smrekov\xc5\xa1kega pogorja poteka periadriatski \xc5\xa1iv.\n_START_SECTION_\nNarava\n_START_PARAGRAPH_\nPrst je tu kisla, zato na tem obmo\xc4\x8dju nadjemo rastline, ki jih na drugih, apnen\xc4\x8dastih obmo\xc4\x8djih Kamni\xc5\xa1ko-Savinjskih Alp ne najdemo. Obmo\xc4\x8dje sodi pod zavarovana obmo\xc4\x8dja narave.'